CELEX: 21994D0917(01)
Language: el
Date: 1994-03-07 00:00:00
Title: Απόφαση αριθ. 1/94 του συμβουλίου σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου της 7ης Μαρτίου 1994 για τη θέσπιση του κανονισμού λειτουργίας του

Avis juridique important

|

21994D0917(01)

Απόφαση αριθ. 1/94 του συμβουλίου σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου της 7ης Μαρτίου 1994 για τη θέσπιση του κανονισμού λειτουργίας του  

Επίσημη Εφημερίδα αριθ. L 242 της 17/09/1994 σ. 0023 - 0027

ΑΠΟΦΑΣΗ αριθ. 1/94 ΤΟΥ ΣΥΜΒΟΥΛΙΟΥ  ΣΥΝΔΕΣΗΣ μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας  της Ουγγαρίας, αφετέρου της 7ης Μαρτίου 1994 για τη θέσπιση του κανονισμού λειτουργίας του  (94/612/ΕΚ)ΤΟ ΣΥΜΒΟΥΛΙΟ ΣΥΝΔΕΣΗΣ, Έχοντας υπόψη την ευρωπαϊκή συμφωνία περί συνδέσεως μεταξύ των Ευρωπαϊκών Κοινοτήτων και των κρατών  μελών τους, αφενός, και της Δημοκρατίας της Ουγγαρίας, αφετέρου, και ιδίως τα άρθρα 104, 105, 106,  108 και 109, Εκτιμώντας ότι η συμφωνία άρχισε να ισχύει από 1ης Φεβρουαρίου 1994, ΑΠΟΦΑΣΙΖΕΙ: Άρθρο 1 Προεδρία Η προεδρία στο συμβούλιο σύνδεσης ασκείται εναλλάξ, για  περιόδους δώδεκα μηνών, από έναν εκπρόσωπο του Συμβουλίου της Ευρωπαϊκής Ένωσης εξ ονόματος της  Κοινότητας και των κρατών μελών της, και από έναν εκπρόσωπο της κυβέρνησης της Δημοκρατίας της  Ουγγαρίας. Άρθρο 2 Σύνοδοι Το συμβούλιο σύνδεσης συνέρχεται τακτικά σε υπουργικό επίπεδο μία φορά το  χρόνο. Έκτακτες σύνοδοι του συμβουλίου σύνδεσης μπορούν να γίνουν, με συμφωνία των μερών, κατ'  αίτηση ενός εξ αυτών. Εκτός αντίθετης συμφωνίας των μερών, η σύνοδος του συμβουλίου σύνδεσης διεξάγεται στον συνήθη τόπο  των συνόδων του Συμβουλίου της Ευρωπαϊκής Ένωσης σε ημερομηνία την οποία συμφωνούν τα δύο μέρη. Οι σύνοδοι του συμβουλίου σύνδεσης συγκαλούνται από κοινού από τους γραμματείς του συμβουλίου  σύνδεσης σε συμφωνία με τον πρόεδρο. Άρθρο 3 Εκπροσώπηση Μέλος του συμβουλίου σύνδεσης που κωλύεται να παραστεί σε συνεδρίαση είναι  δυνατόν να εκπροσωπηθεί. Εάν ένα μέλος επιθυμεί να επροσωπηθεί, πρέπει να γνωστοποιήσει στον  πρόεδρο το όνομα του εκπροσώπου του πριν από τη συγκεκριμένη συνεδρίαση. Ο εκπρόσωπος μέλους του συμβουλίου σύνδεσης ασκεί όλα τα δικαιώματα αυτού του μέλους. Άρθρο 4 Αντιπροσωπείες Τα μέλη του συμβουλίου σύνδεσης μπορούν να συνοδεύονται από υπαλλήλους. Πριν από κάθε σύνοδο, ανακοινώνεται στον πρόεδρο η προβλεπόμενη σύνθεση των αντιπροσωπειών κάθε  μέρους. Εκπρόσωπος της Ευρωπαϊκής Τράπεζας Επενδύσεων παρίσταται στις συνόδους του συμβουλίου σύνδεσης, υπό  την ιδιότητα του παρατηρητή, όταν στην ημερήσια διάταξη της συνόδου υπάρχουν θέματα που αφορούν την  Ευρωπαϊκή Τράπεζα Επενδύσεων. Το συμβούλιο σύνδεσης μπορεί να προσκαλέσει μη μέλη να παραστούν σε συνόδους του για να  προσκομίσουν πληροφορίες για ειδικά θέματα. Άρθρο 5 Γραμματεία Ένας υπάλληλος της Γενικής Γραμματείας του Συμβουλίου της Ευρωπαϊκής Ένωσης  και ένας υπάλληλος της Αποστολής της Δημοκρατίας της Ουγγαρίας στις Βρυξέλλες ενεργούν από κοινού  ως γραμματείς του συμβουλίου σύνδεσης. Άρθρο 6 Αλληλογραφία Η αλληλογραφία που απευθύνεται στο συμβούλιο σύνδεσης αποστέλλεται στον  πρόεδρο του συμβουλίου σύνδεσης, στη διεύθυνση της Γενικής Γραμματείας του Συμβουλίου της  Ευρωπαϊκής Ένωσης. Οι δύο γραμματείς φροντίζουν η αλληλογραφία αυτή να παραδίδεται στον πρόεδρο του συμβουλίου  σύνδεσης και, εάν χρειάζεται, να κοινοποιείται και στα άλλα μέλη του συμβουλίου σύνδεσης. Στην  περίπτωση αυτή, παραλήπτες είναι η Γενική Γραμματεία της Επιτροπής, οι Μόνιμες Αντιπροσωπείες των  κρατών μελών και η Αποστολή της Δημοκρατίας της Ογγαρίας στις Βρυξέλλες. Οι δύο γραμματείς αποστέλλουν τις ανακοινώσεις του προέδρου του συμβουλίου σύνδεσης στους αποδέκτες  τους και τις κοινοποιούν, εάν χρειάζεται, στα άλλα μέλη του συμβουλίου σύνδεσης, όπως αναφέρεται  στο προηγούμενο εδάφιο. Άρθρο 7 Δημοσιότητα Οι σύνοδοι του συμβουλίου σύνδεσης δεν είναι δημόσιες, εκτός εάν  αποφασιστεί άλλως. Άρθρο 8 Ημερήσια διάταξη των συνόδων 1.  Ο πρόεδρος καταρτίζει την προσωρινή ημερήσια διάταξη  για κάθε σύνοδο. Οι γραμματείς του συμβουλίου σύνδεσης την αποστέλλουν στους παραλήπτες που  αναφέρονται στο άρθρο 6, το αργότερο 15 ημέρες πριν από την έναρξη της συνόδου. Η προσωρινή ημερήσια διάταξη περιλαμβάνει τα σημεία για τα οποία υποβλήθηκε στον πρόεδρο αίτηση  εγγραφής στην ημερήσια διάταξη, 21 τουλάχιστον ημέρες πριν από την έναρξη της συνόδου. Στην  προσωρινή ημερήσια διάταξη, πάντως, εγγράφονται μόνο τα σημεία για τα οποία τα σχετικά έγγραφα  εργασίας έχουν διαβιβαστεί στους γραμματείς το αργότερο την ημέρα αποστολής της ημερήσιας  διάταξης. Το συμβούλιο σύνδεσης εγκρίνει την ημερήσια διάταξη στην αρχή κάθε συνόδου. Εάν τα δύο μέρη  συμφωνούν, μπορεί να εγγραφεί στην ημερήσια διάταξη σημείο το οποίο δεν περιλαμβάνει η προσωρινή  ημερήσια διάταξη. 2.  Ο πρόεδρος μπορεί, με τη συμφωνία των μερών, να ελαττώσει τα χρονικά όρια της παραγράφου 1,  προκειμένου να ληφθούν υπόψη οι απαιτήσεις ειδικής περίπτωσης. Άρθρο 9 Πρακτικά Οι δύο γραμματείς συντάσσουν σχέδιο πρακτικών κάθε συνόδου. Τα πρακτικά αναφέρουν, κατά γενικό κανόνα, όσον αφορά κάθε σημείο της ημερήσιας διάταξης: -  τα έγγραφα που υποβάλλονται στο συμβούλιο σύνδεσης, -  δηλώσεις, η καταχώρηση των οποίων ζητήθηκε από μέλος του συμβουλίου σύνδεσης, -  τις ληφθείσες αποφάσεις, τις δηλώσεις επί των οποίων υπήρξε συμφωνία και τα συμπεράσματα στα  οποία κατέληξε η σύνοδος. Το σχέδιο πρακτικών υποβάλλεται στο συμβούλιο σύνδεσης προς έγκριση. Εγκρίνονται ενός τριμήνου από  τη σύνοδο του συμβουλίου σύνδεσης. Τα εγκεκριμένα πρακτικά υπογράφονται από τον πρόεδρο και τους  δύο γραμματείς. Τα πρακτικά καταχωρούνται στα αρχεία της Γενικής Γραμματείας του Συμβουλίου της  Ευρωπαϊκής Ένωσης. Επικυρωμένο αντίγραφο των πρακτικών αποστέλλεται στους παραλήπτες που  αναφέρονται ανωτέρω στο άρθρο 6. Άρθρο 10 Αποφάσεις και συστάσεις 1.  Το συμβούλιο σύνδεσης εκδίδει τις αποφάσεις και τις  συστάσεις του κατόπιν συμφωνίας μεταξύ των δύο μερών. Κατά την περίοδο μεταξύ δύο συνόδων, το συμβούλιο σύνδεσης μπορεί, εφόσον και τα δύο μέρη  συμφωνούν, να εκδώσει αποφάσεις ή συστάσεις διά γραπτής διαδικασίας. 2.  Οι αποφάσεις και οι συστάσεις που εκδίδει το συμβούλιο σύνδεσης σύμφωνα με το άρθρο 106 της  ευρωπαϊκής συμφωνίας, τιτλοφορούνται, αντιστοίχως, «απόφαση» και «σύσταση» και φέρουν, μετά τον  τίτλο, αύξοντα αριθμό, την ημερομηνία έγκρισής τους και μνεία του αντικειμένου τους. Οι αποφάσεις και οι συστάσεις του συμβουλίου σύνδεσης υπογράφονται από τον πρόεδρο και  επικυρώνονται από τους δύο γραμματείς. Οι αποφάσεις και οι συστάσεις αποστέλλονται σε όλους του παραλήπτες που αναφέρονται ανωτέρω στο  άρθρο 6. Το συμβούλιο σύνδεσης μπορεί να αποφασίσει τη δημοσίευση των αποφάσεων και των συστάσεων που  εκδίδει στην Επίσημη Εφημερίδα των Ευρωπαϊκών Κοινοτήτων και στη Magyar Kφzlφny. Άρθρο 11 Γλώσσες Οι επίσημες γλώσσες του συμβουλίου σύνδεσης είναι οι επίσημες γλώσσες των δύο  μερών. Εκτός εάν αποφασιστεί άλλως, τα έγγραφα που χρησιμεύουν για βάση στις συσκέψεις του συμβουλίου  σύνδεσης καταρτίζονται στις γλώσσες αυτές. Άρθρο 12 Έξοδα Η Κοινότητα και η Ουγγαρία αναλαμβάνουν η καθεμία τις δαπάνες που συνεπάγεται η  συμμετοχή τους στις συνόδους του συμβουλίου σύνδεσης, όσον αφορά τόσο το προσωπικό, τα έξοδα  ταξιδίου και διαμονής όσο και τα έξοδα ταχυδρομείου και τηλεπικοινωνιών. Οι δαπάνες διερμηνείας κατά τις συνόδους, μετάφρασης και αναπαραγωγής των εγγράφων αναλαμβάνονται  από την Κοινότητα, εξαιρουμένων των δαπανών διερμηνείας και μετάφρασης από και προς την ουγγρική  γλώσσα, τις οποίες αναλαμβάνει η Ουγγαρία. Λοιπά έξοδα σχετικά με την υλική οργάνωση των συνόδων αναλαμβάνονται κάθε φορά από το μέρος που  φιλοξενεί τη σύνοδο. Άρθρο 13 Επιτροπή σύνδεσης 1.  Συνιστάται επιτροπή σύνδεσης η οποία επικουρεί το συμβούλιο  σύνδεσης κατά την εκτέλεση των καθηκόντων του. Η επιτροπή σύνδεσης συγκροτείται από εκπροσώπους των  μελών τους Συμβουλίου της Ευρωπαϊκής Ένωσης και από μέλη της Επιτροπής των Ευρωπαϊκών Κοινοτήτων,  αφενός, και από εκπροσώπους της κυβέρνησης της Δημοκρατίας της Ουγγαρίας, αφετέρου, συνήθως σε  επίπεδο ανωτέρων υπαλλήλων. 2.  Η επιτροπή σύνδεσης προετοιμάζει τις συνόδους και τις συσκέψεις του συμβουλίου σύνδεσης,  εφαρμόζει όπου δει τις αποφάσεις του συμβουλίου σύνδεσης και, εν γένει, εξασφαλίζει τη συνέχεια της  σχέσης σύνδεσης και την ορθή λειτουργία της ευρωπαϊκής συμφωνίας. Εξετάζει κάθε θέμα που της  παραπέμπει το συμβούλιο σύνδεσης, καθώς και οιοδήποτε άλλο θέμα ανακύψει κατά την πορεία της  εφαρμογής της ευρωπαϊκής συμφωνίας στην πράξη. Μπορεί να υποβάλει προτάσεις ή σχέδια  αποφάσεων/συστάσεων προς έγκριση στο συμβούλιο σύνδεσης. 3.  Σε περιπτώσεις για τις οποίες η ευρωπαϊκή συμφωνία αναφέρει την υποχρέωση ή τη δυνατότητα  διεξαγωγής διαβουλεύσεων, οι διαβουλεύσεις αυτές μπορούν να διεξαχθούν στα πλαίσια της επιτροπής  σύνδεσης. Οι διαβουλεύσεις μπορούν να συνεχιστούν στο συμβούλιο σύνδεσης εφόσον τα δύο μέρη  συμφωνούν. 4.  Ο κανονισμός λειτουργίας της επιτροπής σύνδεσης επισυνάπτεται ως παράρτημα Ι της παρούσας  απόφασης. Άρθρο 14 Υποεπιτροπή και ειδικές ομάδες Οι υποεπιτροπές και ομάδες εργασίας τις οποίες  συνέστησε η μεικτή επιτροπή που αναφέρεται στο άρθρο 36 της προσωρινής συμφωνίας της 16ης  Δεκεμβρίου 1991 μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα  και Χάλυβα, αφενός, και της Δημοκρατίας της Ουγγαρίας, αφετέρου, για το εμπόριο και τα συναφή προς  αυτό θέματα, δυνάμει της συμφωνίας αυτής, συνεχίζουν να υπάρχουν. Εννοείται ότι θα εργάζονται υπό  την επιτροπή σύνδεσης, στην οποία θα υποβάλλουν έκθεση ύστερα από κάθε συνεδρίασή τους. Αυτές οι  υποεπιτροπές και ομάδες απαριθμούνται στο παράρτημα ΙΙ. Η επιτροπή σύνδεσης μπορεί να αποφασίσει την κατάργηση υφισταμένων υποεπιτροπών ή ομάδων, να  τροποποιήσει την εντολή που τους έχει δοθεί ή να συστήσει και άλλες υποεπιτροπές ή ομάδες για να  την επικουρούν κατά την εκτέλεση των καθηκόντων της. Οι υποεπιτροπές και οι ομάδες αυτές δεν έχουν εξουσία λήψεως αποφάσεων. Άρθρο 15 Πολιτικός διάλογος Ο πολιτικός διάλογος σε επίπεδο υπουργών διεξάγεται σύμφωνα με τις  διατάξεις της ευρωπαϊκής συμφωνίας. Βρυξέλλες, 7 Μαρτίου 1994. Για το συμβούλιο σύνδεσης Ο Πρόεδρος Θ. ΠΑΓΚΑΛΟΣ  ΠΑΡΑΡΤΗΜΑ Ι ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΗΣ ΕΠΙΤΡΟΠΗΣ ΣΥΝΔΕΣΗΣ Άρθρο 1 Προεδρία Η προεδρία της επιτροπής σύνδεσης ασκείται εναλλάξ, για περιόδους δώδεκα μηνών, από έναν  εκπρόσωπο της Ευρωπαϊκής Επιτροπής εξ ονόματος της Κοινότητας και των κρατών μελών της και από έναν  εκπρόσωπο της κυβέρνησης της Δημοκρατίας της Ουγγαρίας. Άρθρο 2 Συνεδριάσεις Η επιτροπή σύνδεσης συνεδριάζει όταν οι περιστάσεις το απαιτούν, με συμφωνία των δύο  μερών. Κάθε συνεδρίαση της επιτροπής σύνδεσης διεξάγεται σε τόπο και χρόνο που συμφωνούν τα δύο μέρη. Οι συνεδριάσεις της επιτροπής σύνδεσης συγκαλούνται από τον πρόεδρο. Άρθρο 3 Αντιπροσωπείες Πριν από κάθε συνεδρίαση, ανακοινώνεται στον πρόεδρο η προβλεπόμενη σύνθεση της  αντιπροσωπείας του κάθε μέρους. Άρθρο 4 Γραμματεία Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης της  Δημοκρατίας της Ουγγαρίας ενεργούν από κοινού ως γραμματείς της επιτροπής σύνδεσης. Κάθε ανακοίνωση προς και από τον πρόεδρο της επιτροπής σύνδεσης σύμφωνα με την παρούσα απόφαση,  διαβιβάζεται στους γραμματείς της επιτροπής σύνδεσης και στους γραμματείς και τον πρόεδρο του  συμβουλίου σύνδεσης. Άρθρο 5 Δημοσιότητα Οι συνεδριάσεις της επιτροπής σύνδεσης δεν είναι δημόσιες, εκτός εάν η ίδια  αποφασίσει άλλως. Άρθρο 6 Ημερήσια διάταξη των συνεδριάσεων 1.  Ο πρόεδρος καταρτίζει προσωρινή ημερήσια διάταξη για κάθε  συνεδρίαση. Οι γραμματείς της επιτροπής σύνδεσης την αποστέλλουν στους παραλήπτες που αναφέρονται  στο άρθρο 4, το αργότερο 15 ημέρες πριν από την έναρξη της συνεδρίασης. Η προσωρινή ημερήσια διάταξη περιλαμβάνει τα σημεία για τα οποία υποβλήθηκε στον πρόεδρο αίτηση  εγγραφής στην ημερήσια διάταξη, 21 τουλάχιστον ημέρες πριν από την έναρξη της συνόδου. Στην  προσωρινή ημερήσια διάταξη, πάντως, εγγράφονται μόνο τα σημεία για τα οποία τα σχετικά έγγραφα  εργασίας έχουν διαβιβαστεί στους γραμματείς το αργότερο την ημέρα αποστολής της ημερήσιας  διάταξης. Η επιτροπή σύνδεσης μπορεί να ζητήσει την παρουσία εμπειρογνωμόνων στις συνεδριάσεις της,  προκειμένου να παράσχουν πληροφορίες για ειδικά θέματα. Η επιτροπή σύνδεσης εγκρίνει την ημερήσια διάταξη στην αρχή κάθε συνόδου. Εάν τα δύο μέρη  συμφωνούν, μπορεί να εγγραφεί στην ημερήσια διάταξη σημείο το οποίο δεν περιλαμβάνει η προσωρινή  ημερήσια διάταξη. 2.  Ο πρόεδρος μπορεί, με τη συμφωνία των μερών, να ελαττώσει τα χρονικά όρια της παραγράφου 1,  προκειμένου να ληφθούν υπόψη οι απαιτήσεις ειδικής περίπτωσης. Άρθρο 7 Πρακτικά Για κάθε συνεδρίαση καταρτίζονται πρακτικά, βάσει περίληψης, την οποία εκπονεί ο  πρόεδρος, των συμπερασμάτων στα οποία κατέληξε η επιτροπή σύνδεσης. Κατά την έγκρισή τους από την επιτροπή σύνδεσης, τα πρακτικά υπογράφονται από τον πρόεδρο και τους  γραμματείς και καταχωρούνται στα αρχεία των δύο μερών. Αντίγραφο των πρακτικών αποστέλλεται σε  όλους τους παραλήπτες που αναφέρονται ανωτέρω στο άρθρο 4. Άρθρο 8 Συσκέψεις Στις ειδικές περιπτώσεις στις οποίες η επιτροπή σύνδεσης έχει εξουσιοδοτηθεί από το  συμβούλιο σύνδεσης σύμφωνα με το άρθρο 108 παράγραφος 2 για να εκδόσει αποφάσεις/συστάσεις, οι  πράξεις αυτές τιτλοφορούνται, αντιστοίχως, «απόφαση» και «σύσταση» και φέρουν, μετά τον τίτλο,  αύξοντα αριθμό, την ημερομηνία της έγκρισής τους και μνεία του αντικειμένου τους. Οι αποφάσεις και οι συστάσεις της επιτροπής σύνδεσης διαβιβάζονται στους παραλήπτες που αναφέρονται  στο άρθρο 4 του παρόντος παραρτήματος. Η επιτροπή σύνδεσης μπορεί να αποφασίσει τη δημοσίευση αυτών  των αποφάσεων και συστάσεων. Οι αποφάσεις και οι συστάσεις της επιτροπής σύνδεσης υπογράφονται από τον πρόεδρο και τους  γραμματείς. Όταν λαμβάνεται απόφαση, η επιτροπή σύνδεσης εφαρμόζεται mutandis mutandis το άρθρο 11 της απόφασης  αριθ. 1/94 του συμβουλίου σύνδεσης, για τη θέσπιση του κανονισμού λειτουργίας του. Άρθρο 9 Έξοδα Η Κοινότητα και η Ουγγαρία αναλαμβάνουν η καθεμία τις δαπάνες που συνεπάγεται η συμμετοχή  τους στις συνεδριάσεις της επιτροπής σύνδεσης, όσον αφορά τόσο το προσωπικό, τα έξοδα ταξιδίου και  διαμονής, όσο και τα έξοδα ταχυδρομείου και τηλεπικοινωνιών. Οι δαπάνες διερμηνείας κατά τις συνεδριάσεις, μετάφρασης και αναπαραγωγής των εγγράφων  αναλαμβάνονται από την Κοινότητα, εξαιρουμένων των δαπανών διερμηνείας και μετάφρασης από και προς  την ουγγρική γλώσσα, τις οποίες αναλαμβάνει η Ουγγαρία. Λοιπά έξοδα σχετικά με την υλική οργάνωση των συνεδριάσεων αναλαμβάνονται κάθε φορά από το μέρος  που φιλοξενεί τη συνεδρίαση.  ΠΑΡΑΡΤΗΜΑ ΙΙ ΥΠΟΕΠΙΤΡΟΠΕΣ ΚΑΙ ΕΙΔΙΚΕΣ ΟΜΑΔΕΣ ΑΝΑΦΕΡΟΜΕΝΕΣ ΣΤΟ ΑΡΘΡΟ 14 1.  Υποεπιτροπή  για την τελωνειακή συνεργασία 2.  Υποεπιτροπή για θέματα μεταφορών 3.  Υποεπιτροπή για τη γεωργία 4.  Υποεπιτροπή για την προσέγγιση των νομοθεσιών 5.  Υποεπιτροπή για την επιστήμη και την τεχνολογία 6.  Ad hoc ομάδα για μακροοικονομικά θέματα 7.  Ομάδα επαφής για θέματα ΕΚΑΧ 8.  Ομάδα εργασίας για την εφαρμογή των κανόνων ανταγωνισμού